Olimpiese Spele: Barty, Murray uit enkelspelAustralië se Ashleigh Barty in haar wedstryd teen Spanje se Sara Sorribes Tormo tydens die Olimpiese Spele in Tokio (25 Julie 2021) (Foto: Tiziana Fabi/AFP) Die tennistoernooi by die Olimpiese Spele het reeds twee groot name wat uitgeval het. Ashleigh Barty, Wimbledon-kampioen en die voorste vrouespeler in die wêreld, het in die eerste rondte 6-4 en 6-3 verloor teen die Spanjaard, Sara Sorribes Tormo. In die mansafdeling sal Andy Murray nie in die enkelspel in aksie wees nie weens ŉ spierbesering. Hy sal wel aan die dubbelspel deelneem. Barty se vertrek verstewig die tweede gekeurde Naomi Osaka se kanse om die eerste Olimpiese kampioen van Japan te wees. Sy het haar openingswedstryd 6-1 en 6-4 gewen teen China se Zheng Saisai. Osaka speel teen Viktorija Golubic in die rondte van 32. In die mansenkelspel het een van die medaljegunstelinge, Alexander Zverev, 6-1 en 6-3 met Yen-Hsun Lu van Tapei afgereken. Gholf: Die Amerikaner Bryson DeChambeau het aan die Spele onttrek. Hy het positief getoets vir Covid-19 voordat hy van Amerika na Japan vertrek het. Hy word vervang deur Patrick Reed.